**Ομιλία του Προέδρου της Βουλής των Αντιπροσώπων**

**κ. Δημήτρη Συλλούρη**

**στην παρουσίαση της Έκθεσης Πεπραγμένων**

**της Τρίτης Συνόδου της Ενδέκατης Βουλευτικής Περιόδου**

**Πέμπτη, 17 Οκτωβρίου 2019, 10.00 π.μ.**

**Αίθουσα «Κερύνεια»**

**------------------**

Κυρίες και Κύριοι,

Σας καλωσορίζω στη σημερινή παρουσίαση, που σκοπό έχει την ενημέρωσή σας για τα πεπραγμένα της Τρίτης Συνόδου της Ενδέκατης Βουλευτικής Περιόδου. **Αναγνωρίζοντας τον καθοριστικό ρόλο της διαδραστικής σχέσης του κοινοβουλίου και της κοινωνίας στην πραγμάτωση του κοινοβουλευτικού έργου,** **στη σημερινή παρουσίαση έχουν προσκληθεί για πρώτη φορά κρατικοί αξιωματούχοι, καθώς και εκπρόσωποι του επιχειρηματικού, επιστημονικού και συνδικαλιστικού κόσμου,** τους οποίους και ευχαριστώ θερμά για την ανταπόκρισή τους στο κάλεσμά μας.

**Ειδικότερα** και εκ μέρους του συνόλου του σώματος της Βουλής των Αντιπροσώπων, **επιθυμώ να ευχαριστήσω όλους τους κοινοβουλευτικούς συντάκτες και εκπροσώπους των μέσων μαζικής ενημέρωσης** τόσο για τη σημερινή τους παρουσία όσο και για την κάλυψη των εργασιών του κοινοβουλίου κατά τη διάρκεια της απελθούσας συνόδου. Η έγκυρη και έγκαιρη προβολή των κοινοβουλευτικών δρωμένων και η καθιερωμένη και σε τακτική βάση συνεργασία μας ενισχύουν την ανάπτυξη της συμμετοχικής δημοκρατίας.

Φίλες και φίλοι,

Η φετινή έκδοση της έκθεσης πεπραγμένων **παρουσιάζει διεξοδικά το πολυσχιδές έργο που παρήγαγε το κυπριακό κοινοβούλιο κατά την απελθούσα σύνοδο, το οποίο** **κρίνεται ιδιαιτέρως ικανοποιητικό, λαμβανομένου υπόψιν και του γεγονότος της αναστολής, για κάποιο χρονικό διάστημα, των εργασιών του λόγω των ευρωεκλογών.** Διατηρώντας τη χρηστικότερη μορφή που έλαβε πέρυσι, η έκδοση αποτελείται από δύο τόμους: Ο πρώτος τόμος περιλαμβάνει:

* το νομοθετικό έργο και τον κοινοβουλευτικό έλεγχο,
* την άσκηση κοινοβουλευτικής διπλωματίας,
* θέματα Ευρωπαϊκής Ένωσης,
* την εκδοτική και ερευνητική δραστηριότητα που αναπτύχθηκε,
* τα συνέδρια και τις εκδηλώσεις,
* τα πληροφοριακά και τεχνολογικά συστήματα,
* τις εργασίες της Βουλής των Γερόντων, της Κυπριακής Παιδοβουλής, της Κοινωνίας των Πολιτών και της Βουλής των Νέων Αντιπροσώπων,
* καθώς και το όραμα της Βουλής στο πλαίσιο του εκσυγχρονισμού της.

Όλα αυτά συνοδεύονται και τεκμηριώνονται με αναλυτικά παραρτήματα, συγκριτικές γραφικές παραστάσεις και φωτογραφικό υλικό.

Ο δεύτερος τόμος περιλαμβάνει το σύνολο του νομοθετικού έργου που παρήχθη κατά κοινοβουλευτική επιτροπή, τις κυρωθείσες διεθνείς και άλλες συμφωνίες και πρωτόκολλα, καθώς και τους αναπεμφθέντες στη Βουλή και τους αναφερθέντες στο Ανώτατο Δικαστήριο από τον Πρόεδρο της Δημοκρατίας νόμους.

Στο σημείο αυτό θα ήθελα να σας ενημερώσω ότι **και οι δύο τόμοι της έκθεσης πεπραγμένων έχουν ήδη αναρτηθεί στην ιστοσελίδα της Βουλής.**

**ΣΥΝΕΔΡΙΑΣΕΙΣ ΟΛΟΜΕΛΕΙΑΣ**

Από τις 32 συνεδριάσεις της ολομέλειας του σώματος που πραγματοποιήθηκαν κατά την απελθούσα σύνοδο οι 26 ήταν τακτικές, οι 2 ειδικές και οι υπόλοιπες 4 έκτακτες. Πραγματοποιήθηκαν επίσης **3 προσφωνήσεις του Προέδρου του σώματος με αντίστοιχες αντιφωνήσεις από ξένους αξιωματούχους που επισκέφθηκαν το κοινοβούλιο, τον Πρόεδρο της Ινδίας, την Πρόεδρο της Διακοινοβουλευτικής Ένωσης και τον Πρόεδρο του κοινοβουλίου της Αρμενίας.**

Όσον αφορά στην παρουσία των βουλευτών στις συνεδριάσεις της ολομέλειας, σημειώθηκε ελαφρά άνοδος. Σημειώνεται ότι **μεγάλος αριθμός των απουσιών των βουλευτών οφείλεται στη συμμετοχή τους σε κοινοβουλευτικές αποστολές στο εξωτερικό, οι οποίες ανακοινώνονται -πρακτική που εφαρμόστηκε εδώ και δύο χρόνια-** **κατά την έναρξη κάθε συνεδρίασης.**

Σημειώνεται ότι συνεχίστηκε και κατά την απελθούσα σύνοδο η **ζωντανή μετάδοση των συνεδριάσεων της ολομέλειας** μέσω του καναλιού της Βουλής στο YouTube, του Κυπριακού Πρακτορείου Ειδήσεων και της ιστοσελίδας της Βουλής και η παροχή στο ΡΙΚ και τα ιδιωτικά κανάλια σήματος για τηλεοπτική μετάδοση. Το ΡΙΚ μεταδίδει τις συνεδρίες σε τακτική βάση από το κανάλι ΡΙΚ2.

**ΤΕΧΝΟΛΟΓΙΚΗ ΑΝΑΒΑΘΜΙΣΗ ΤΩΝ ΣΥΝΕΔΡΙΑΣΕΩΝ ΤΗΣ ΟΛΟΜΕΛΕΙΑΣ**

Στο σημείο αυτό θα ήθελα να ανακοινώσω ότι, στα πλαίσια του προγράμματος για τεχνολογική αναβάθμιση της Βουλής, που συμβάλλει στην αποτελεσματικότητα των εργασιών και ταυτόχρονα εξυπηρετεί τις οικολογικές ευαισθησίες του σώματος, έχουμε προβεί στις ακόλουθες ενέργειες:

* **Δρομολογήθηκε η καλωδιακή εγκατάσταση σε όλα τα έδρανα των βουλευτών, για να διευκολυνθεί η πρόσβαση στο σύστημα «η-Συνεργασία», με τη χρήση του οποίου θα διεξάγονται πλέον οι συνεδρίες της ολομέλειας και των κοινοβουλευτικών επιτροπών,** καθώς και η υποδομή για την εγκατάσταση Wi-Fi. Παράλληλα, δρομολογήθηκε η προμήθεια φορητών υπολογιστών. Απώτερος στόχος οι εργασίες της ολομέλειας με τη νέα βουλευτική σύνοδο να διεξάγονται χωρίς καμία χρήση χαρτιού. Τον Αύγουστο ολοκληρώθηκε όλο το πλάνο εργασιών και, όπως θα έχετε παρατηρήσει, **από τη συνεδρίαση της 27ης Σεπτεμβρίου οι συνεδριάσεις της ολομέλειας πραγματοποιούνται με ψηφιακό υλικό**.
* Τα πρακτικά των συνεδριάσεων της ολομέλειας από το 1998, όταν εγκαταστάθηκαν ηλεκτρονικοί υπολογιστές στη Βουλή, μέχρι και σήμερα αναρτώνται στην ιστοσελίδα της Βουλής σε διάστημα 15 ημερών από την ημέρα της συνεδρίασης. Τα υπόλοιπα, από το 1960 μέχρι και το 1998, τα πρακτικά δηλαδή 39 συνόδων της Βουλής, υπήρχαν μόνο σε έντυπη μορφή στη Βιβλιοθήκη του κοινοβουλίου. **Αναγνωρίζοντας την υποχρέωση της Βουλής να προσφέρει** **εύκολη πρόσβαση σε όλους τους πολίτες στα πρακτικά όλων των συνόδων της ολομέλειας**, **ολοκληρώθηκε** από την αρμόδια υπηρεσία της Βουλής **η ψηφιοποίηση των πρακτικών και των τριάντα εννέα αυτών συνόδων της ολομέλειας. Τα πρακτικά αυτά, που αριθμούν 71.000 σελίδες, έχουν ήδη αναρτηθεί στην ιστοσελίδα της Βουλής σε μορφή που καθιστά δυνατή την εφαρμογή μηχανής αναζήτησης.**

Αναβαθμίζουμε λοιπόν με γοργούς ρυθμούς τις λειτουργίες της Βουλής. **Όλα ηλεκτρονικά. Το χαρτί περνά στο παρελθόν!**

**ΝΟΜΟΘΕΤΙΚΟ ΕΡΓΟ**

Δεδομένου ότι η ψήφιση νομοθεσίας αποτελεί τον βασικό πυλώνα της δράσης του κοινοβουλίου, πρωταρχικός στόχος που θέσαμε με την ανάληψη της προεδρίας της Βουλής ήταν η εφαρμογή πιο ευέλικτων και παραγωγικών διαδικασιών. Για την επίτευξη του στόχου αυτού προχωρήσαμε στην υιοθέτηση των ακόλουθων μέτρων και πρακτικών:

* **Διαγραφή** από τους καταλόγους των κοινοβουλευτικών επιτροπών, σε συνεννόηση και με την εκτελεστική εξουσία και τα μέλη της Βουλής, **νομοθετικών προτάσεων που έχουν πλέον καταστεί ανεπίκαιρες.**
* **Εφαρμογή σε πιλοτική βάση συγκεκριμένων προτάσεων για βελτιστοποίηση της λειτουργίας των κοινοβουλευτικών επιτροπών.** Οι προτάσεις αυτές προέκυψαν από διαβούλευση του Προέδρου της Βουλής με τους προέδρους των κοινοβουλευτικών επιτροπών.
* Πρόσληψη οκτώ λειτουργών με νομική κατάρτιση για τη **στελέχωση Νομικού Τμήματος** **εντός της Υπηρεσίας Κοινοβουλευτικών Επιτροπών, που θα καλύψει ένα σημαντικό κενό, που θα αντιμετωπίσει το πρόβλημα της κακονομίας.** Το Τμήμα έχει ήδη αρχίσει τη μελέτη νομοσχεδίων και την ετοιμασία σχετικών σημειωμάτων και αναμένεται να λειτουργήσει με εντατικούς ρυθμούς στην τρέχουσα σύνοδο. **Για την αποτελεσματική όμως αντιμετώπιση του προβλήματος της κακονομίας εισήγηση της Βουλής ήταν και παραμένει η δημιουργία ειδικού τμήματος στη Νομική Υπηρεσία της Δημοκρατίας, καθώς και η στελέχωση κάθε υπουργείου με λειτουργούς με την αναγκαία νομική κατάρτιση, ώστε στα αρχικά στάδια της σύνταξης ενός νομοθετήματος να υπάρχει το αρτιότερο σε ποιότητα έργο.**
* **Αποτελεσματικότερη συνεργασία με την εκτελεστική εξουσία.**

Η επίτευξη του στόχου για αποτελεσματικότερη λειτουργία του νομοθετικού σώματος, με τη λήψη και των πιο πάνω μέτρων, καταδεικνύεται από τα ακόλουθα στοιχεία:

1. Αποσύρθηκαν από την εκτελεστική εξουσία 25 νομοσχέδια και 7 κανονισμοί και, με τη σύμφωνη γνώμη των εισηγητών τους, αποσύρθηκαν 25 προτάσεις νόμου.
2. Οι κοινοβουλευτικές επιτροπές συνήλθαν σε 630 συνεδριάσεις, σε σύγκριση με 570 κατά την περσινή σύνοδο της παρούσας Βουλευτικής Περιόδου.
3. Όσον αφορά στην παραγωγή νομοθετικού έργου, η ολομέλεια ψήφισε 190 νομοσχέδια, σε σύγκριση με 183 κατά τη δεύτερη σύνοδο. Από αυτά 41 νομοσχέδια εμπίπτουν στο πλαίσιο της εναρμόνισης της κυπριακής νομοθεσίας με το ευρωπαϊκό κεκτημένο. Ψήφισε επίσης 49 προτάσεις νόμου, σε σύγκριση με 64 κατά τη δεύτερη σύνοδο.

Εκ των σημαντικότερων νομοθετημάτων της απελθούσας συνόδου αναφέρουμε ενδεικτικά αυτά που σχετίζονται με τη λειτουργία του Γενικού Συστήματος Υγείας, την ίδρυση της Εθνικής Αρχής Ηλεκτρονικής Υγείας, τη λειτουργία του Εθνικού Ταμείου Αλληλεγγύης, την αναθεώρηση της διαδικασίας εκποίησης ενυπόθηκου ακινήτου και την καταβολή σύνταξης χηρείας χωρίς διακρίσεις και επί ίσοις όροις σε δικαιούχους άνδρες και γυναίκες.

Η Βουλή προχώρησε εξάλλου στην κύρωση αριθμού σημαντικών διεθνών συμβάσεων, όπως η κύρωση της Διακρατικής Συμφωνίας Αναφορικά με Απευθείας Υποθαλάσσιο Αγωγό Φυσικού Αερίου μεταξύ της Κυβέρνησης της Κυπριακής Δημοκρατίας και της Κυβέρνησης της Αραβικής Δημοκρατίας της Αιγύπτου.

1. Θεαματικότατη ήταν η αύξηση ως προς την έγκριση δευτερογενούς νομοθεσίας σε σύγκριση και με την προηγούμενη Βουλευτική Περίοδο. Η συγκεκριμένη γραφική παράσταση το αποδεικνύει. Όπως βλέπετε, ο αριθμός των κανονισμών που εγκρίθηκαν από τη Βουλή ανήλθε στους 121, σε σύγκριση με 85 και 118 τη πρώτη και τη δεύτερη σύνοδο της τρέχουσας Βουλευτικής Περιόδου και πολύ μικρότερους αριθμούς κατά την προηγούμενη Βουλευτική Περίοδο. Από τους εγκριθέντες κανονισμούς 22 εμπίπτουν στο πλαίσιο της εναρμόνισης της κυπριακής νομοθεσίας με το ευρωπαϊκό κεκτημένο.

**Άλλες ενέργειες που έγιναν κατά την υπό επισκόπηση σύνοδο για τη βελτίωση του νομοθετικού έργου της Βουλής είναι και οι ακόλουθες:**

* **Με στόχο τη βελτίωση της ποιότητας των νομοσχεδίων που κατατίθενται στη Βουλή πραγματοποιήθηκαν από την Κυπριακή Ακαδημία Δημόσιας Διοίκησης ειδικά σεμινάρια** που σχετίζονται με τη σύνταξη και προώθηση νομοθετικών προτάσεων.
* **Καθιερώθηκε η κατάθεση στη Βουλή ερωτηματολογίου ανάλυσης αντικτύπου,** που καλύπτει τις οικονομικές, κοινωνικές, περιβαλλοντικές και άλλες διαστάσεις της νομοθεσίας για κάθε νομοσχέδιο που κατατίθεται.
* **Επειδή συνεχίζεται το φαινόμενο της εκπρόθεσμης, στη συντριπτική τους πλειοψηφία, κατάθεσης των προϋπολογισμών των νομικών προσώπων δημόσιου δικαίου**, με αποτέλεσμα ορισμένοι, παρά τις σχετικές συνταγματικές πρόνοιες, να έχουν εγκριθεί ακόμη και τον Μάιο, **προήδρευσα σχετικής συνεδρίας της Κοινοβουλευτικής Επιτροπής Οικονομικών και Προϋπολογισμού.** Στη συνεδρία, στην οποία κλήθηκαν και οι γενικοί διευθυντές των υπουργείων τα οποία έχουν την ευθύνη κατάθεσης στη Βουλή των εν λόγω προϋπολογισμών, **κατέστησα σαφές ότι η Βουλή θα είναι αναγκασμένη να μην προχωρήσει στη συζήτηση και έγκριση προϋπολογισμού νομικού προσώπου δημοσίου δικαίου για το έτος 2020, σε περίπτωση που κατατεθεί εκπρόθεσμα**. Ελπίζουμε και ευχόμαστε να υπάρξει επιτέλους συμμόρφωση με τις σχετικές επιταγές του συντάγματος.
* **Οι επανειλημμένες επισημάνσεις από τη Βουλή προς την εκτελεστική εξουσία του προβλήματος της μη έγκαιρης κατάθεσης νομοσχεδίων, ιδιαίτερα εναρμονιστικών,** που έχει ως αποτέλεσμα την ψήφιση νομοθεσίας χωρίς διεξοδική και επαρκή μελέτη **είχαν** **θετικά αποτελέσματα.** Συγκεκριμένα, **χαιρετίζουμε την πρόσφατη απόφαση του Υπουργικού Συμβουλίου** όπως η αρμοδιότητα της παρακολούθησης της έγκαιρης ενσωμάτωσης του κοινοτικού κεκτημένου στην εθνική έννομη τάξη αναληφθεί από τη Γενική Γραμματεία Ευρωπαϊκών Υποθέσεων, η κοινοποίηση οδηγιών προς τα αρμόδια υπουργεία από τους Υπουργούς Οικονομικών και Εξωτερικών, καθώς και η κοινοποίηση σχετικών εγκυκλίων προς τα αρμόδια υπουργεία από τον Γενικό Εισαγγελέα της Δημοκρατίας. **Χαιρετίζουμε επίσης την απόφαση του Υπουργικού Συμβουλίου για κατάθεση όλων των εναρμονιστικών νομοσχεδίων 3 μήνες πριν λήξει η προθεσμία για έγκρισή τους.**

**ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ**

Στο πλαίσιο της άσκησης του κοινοβουλευτικού ελέγχου ενεγράφησαν για συζήτηση στο Κεφάλαιο Τέταρτο της ημερήσιας διάταξης της ολομέλειας του σώματος 5 νέα θέματα, εκ των οποίων συζητήθηκαν και έληξαν τα 4 και 1 αποσύρθηκε από τους εισηγητές του. Παράλληλα, άλλα 229 θέματα ενεγράφησαν αυτεπάγγελτα ενώπιον των κοινοβουλευτικών επιτροπών, ενώ 66 αποσύρθηκαν.

Στο πλαίσιο επίσης του κοινοβουλευτικού ελέγχου υποβλήθηκαν κατά την υπό αναφορά σύνοδο από τους βουλευτές 763 ερωτήσεις και λήφθηκαν από τους καθ’ ύλην αρμόδιους υπουργούς 750 απαντήσεις, από τις οποίες 239 αφορούσαν ερωτήσεις προηγούμενων συνόδων. Σημειώνεται ότι οι ερωτήσεις και οι απαντήσεις καταχωρίζονται και στο σχετικό μέρος της ιστοσελίδας της Βουλής.

**Στο σημείο αυτό θα ήθελα να επισημάνω ότι** **το θέμα του όγκου των ερωτήσεων που υποβάλλονται από τους βουλευτές έχει απασχολήσει και συνεχίζει να απασχολεί την προεδρία της Βουλής και τη Σύσκεψη των Αρχηγών και Εκπροσώπων των Κοινοβουλευτικών Κομμάτων. Είναι πεποίθησή μου ότι η αποτελεσματικότητα του κοινοβουλευτικού ελέγχου που ασκείται με αυτό το μέσο δε συναρτάται με τον αριθμό των ερωτήσεων που υποβάλλονται αλλά με το περιεχόμενό τους.**

**ΘΕΜΑΤΑ ΕΥΡΩΠΑΪΚΗΣ ΕΝΩΣΗΣ**

Στον τομέα των ευρωπαϊκών υποθέσεων, πέραν της εναρμόνισης της νομοθεσίας, η Βουλή ασχολήθηκε και κατά την απελθούσα σύνοδο με την παρακολούθηση της διαδικασίας λήψης αποφάσεων στην Ευρωπαϊκή Ένωση, τη μελέτη εγγράφων που προέρχονται από τα θεσμικά όργανα της Ένωσης, καθώς και με άλλες δραστηριότητες που στοχεύουν στην υλοποίηση του ρόλου των εθνικών κοινοβουλίων στο ευρωπαϊκό οικοδόμημα.

Στο πλαίσιο της παρακολούθησης της διαδικασίας λήψης αποφάσεων στην Ευρωπαϊκή Ένωση, όπως αυτή υπαγορεύεται από τη Συνθήκη της Λισαβόνας, η Βουλή μεταξύ άλλων:

* **επανεξέτασε και σε επίπεδο ολομέλειας το Brexit και ειδικότερα το καθεστώς των Κυπρίων πολιτών οι οποίοι διαμένουν στις βρετανικές βάσεις, αλλά και τις συνέπειες σε θέματα ανώτερης και ανώτατης εκπαίδευσης**,
* ενημερώθηκε για την πολιτική της κυβέρνησης ενόψει του ενδεχομένου μη συντεταγμένης εξόδου του Ηνωμένου Βασιλείου από την Ευρωπαϊκή Ένωση,
* **εξέτασε τις εξελίξεις αναφορικά με την Κοινή Γεωργική Πολιτική μετά το 2020,**
* **ενημερώθηκε για το Εθνικό Σχέδιο της Κύπρου για την Ενέργεια και το Κλίμα για την περίοδο 2021-2030** (στα πλαίσια της συνεισφοράς της Κύπρου στους συλλογικούς στόχους της Ευρωπαϊκής Ένωσης για την αντιμετώπιση της κλιματικής αλλαγής).

**Η θεσμοθετημένη** **συνεργασία της Βουλής με τους Κυπρίους ευρωβουλευτές** κατά την απελθούσα σύνοδο **υπήρξε σχετικά περιορισμένη, λόγω των ευρωεκλογών** και του περιορισμού των δραστηριοτήτων στο επίπεδο της Ευρωπαϊκής Ένωσης. Ωστόσο, η προσπάθεια ενημέρωσής τους για τα θέματα που απασχολούν την ολομέλεια και τις κοινοβουλευτικές επιτροπές ήταν συνεχής. Σημειώνεται ότι στο πλαίσιο της συνεργασίας μας και παρά τις πρακτικές δυσκολίες καταβάλλεται κάθε δυνατή προσπάθεια, ώστε να γίνεται ανταλλαγή απόψεων επί σημαντικών ζητημάτων που αφορούν την Κύπρο, προκειμένου να καταστεί όσο το δυνατόν πιο ουσιαστική η συμμετοχή της Βουλής στη διαμόρφωση των αποφάσεων σε επίπεδο Ευρωπαϊκής Ένωσης.

**ΚΟΙΝΟΒΟΥΛΕΥΤΙΚΗ ΔΙΠΛΩΜΑΤΙΑ**

Η Βουλή ανέπτυξε και κατά την υπό επισκόπηση σύνοδο ουσιαστική κοινοβουλευτική διπλωματία, στοχεύοντας ταυτόχρονα και στην οικονομική και εκπαιδευτική διάστασή της. Πέραν του Κυπριακού και της καταγγελίας των τουρκικών παραβιάσεων της κυπριακής ΑΟΖ και των παράνομων επιδιώξεων της τουρκικής πλευράς για άνοιγμα της περίκλειστης περιοχής των Βαρωσίων υπό τουρκοκυπριακή διοίκηση, στο επίκεντρο των διεθνών δραστηριοτήτων της Βουλής ήταν το Brexit και οι αναμενόμενες συνέπειές του τόσο για την Κύπρο όσο και για την Ευρωπαϊκή Ένωση, η μεταναστευτική κρίση και το δυσανάλογο βάρος που επωμίζεται η Κύπρος κατ’ αναλογίαν πληθυσμού, η αντιμετώπιση της κλιματικής αλλαγής, καθώς και το ζήτημα της εξάλειψης του δημοκρατικού ελλείμματος στην Ευρωπαϊκή Ένωση. Οι δράσεις της Βουλής εστίασαν στον γεφυροποιό ρόλο της Κύπρου σε διεθνείς και περιφερειακούς οργανισμούς και στην ανάδειξη των δυνατοτήτων των μικρών κρατών στη διεθνή σκακιέρα ως παραγόντων ειρήνης, σταθερότητας και προόδου.

**Σημειώνονται ιδιαίτερα οι σημαντικές δραστηριότητες που αναπτύχθηκαν για προώθηση της συνεργασίας με χώρες της περιοχής, στο πλαίσιο τριμερών συναντήσεων Προέδρων κοινοβουλίων, με στόχο την ανάληψη κοινών πρωτοβουλιών και δράσεων στους τομείς της ενέργειας, του τουρισμού, της εκπαίδευσης και του πολιτισμού. Σε αυτές τις δραστηριότητες περιλαμβάνονται:**

* **η πραγματοποίηση της 1ης Τριμερούς Συνάντησης Προέδρων Κοινοβουλίων Κύπρου-Ελλάδας-Αιγύπτου στη Λευκωσία και της αντίστοιχης 1ης Συνάντησης με την Ιορδανία στη Νεκρά Θάλασσα**,
* **η προώθηση της δημιουργίας του Κέντρου Συνεργασίας Μέσης Ανατολής**,
* **η πρωτοβουλία για τη προώθηση της αραβοφωνίας στην Κύπρο**, στην οποία η Βουλή έχει καλέσει την ακαδημαϊκή κοινότητα και το αρμόδιο υπουργείο να συνδράμουν ενεργά.

Ανάμεσα στις επιτυχίες της κυπριακής κοινοβουλευτικής διπλωματίας κατά την απελθούσα σύνοδο συγκαταλέγονται και:

* **η συνυπογραφή Μνημονίου Συναντίληψης με το Εθνικό Λαϊκό Κογκρέσο της Κίνας** και η αύξηση των ανταλλαγών, με ιδιαίτερη έμφαση στην προώθηση του τουρισμού, του εμπορίου και των επενδύσεων,
* **η εκλογή Κυπρίων βουλευτών σε σημαντικά αξιώματα διεθνών κοινοβουλευτικών οργανισμών**, καθώς και
* **η προγραμματιζόμενη διοργάνωση από τη Βουλή της επόμενης Διάσκεψης Προέδρων Κοινοβουλίων Μικρών Κρατών Ευρώπης στη Λευκωσία**.

Περαιτέρω, σημειώνεται **η προσφώνησή μου ως Προέδρου της κυπριακής Βουλής στο Σεμινάριο της Ομάδας «12+» της Διακοινοβουλευτικής Ένωσης στην ισραηλινή Κνεσσέτ** μαζί με την Πρόεδρο της Ένωσης κ. Gabriela Cuevas Barron και τον Πρόεδρο της Κνεσσέτ κ. Yuli-Yoel Edelstein, κατόπιν ειδικής πρόσκλησης του Ισραηλινού ομολόγου μου.

Η έντονη δραστηριότητα της Βουλής στον τομέα της κοινοβουλευτικής διπλωματίας καταδεικνύεται και από το γεγονός ότι, παρά την προσωρινή αναστολή των εργασιών της Βουλής πριν από τις ευρωεκλογές του 2019, **ο αριθμός των επισκέψεων κοινοβουλευτικών και άλλων αποστολών στην Κύπρο, όπως και των αποστολών του Προέδρου στο εξωτερικό αυξήθηκαν σχεδόν κατά 50%.**

Σημειώνονται εξάλλου σημαντικές παρουσίες ηγετών χωρών ή διεθνών οργανισμών στη Βουλή, όπως:

* του νέου Πρωθυπουργού της Ελλάδας κ. Κυριάκου Μητσοτάκη,
* του Πρωθυπουργού της Πορτογαλίας κ. António Costa,
* του Προέδρου της Κοινοβουλευτικής Συνέλευσης του Οργανισμού για την Ασφάλεια και Συνεργασία στην Ευρώπη κ. George Tsereteli,
* του Προέδρου της Ινδίας κ. Ram Nath Kovind και
* της Προέδρου της Διακοινοβουλευτικής Ένωσης κ. Gabriela Cuevas Barron,

καθώς και οι επίσημες επισκέψεις των Προέδρων των Κοινοβουλίων της Αιγύπτου, της Ιορδανίας και της Αρμενίας.

**ΕΚΠΑΙΔΕΥΤΙΚΕΣ ΣΥΝΕΡΓΑΣΙΕΣ**

* **Στα πλαίσια της εκπαιδευτικής και οικονομικής διάστασης της κοινοβουλευτικής διπλωματίας,** **ο Πρόεδρος της Βουλής ανέλαβε πρωτοβουλία για περαιτέρω ενδυνάμωση της εκπαιδευτικής συνεργασίας και των ανταλλαγών μεταξύ Κύπρου και Ηνωμένου Βασιλείου στη μετά-Brexit εποχή,** με ιδιαίτερη έμφαση στους τομείς έρευνας και καινοτομίας και στην προώθηση συμπράξεων μεταξύ πανεπιστημίων από τις δύο χώρες. **Ο Πρόεδρος της Βουλής συμμετείχε επίσης ως κύριος ομιλητής στο Διεθνές Φόρουμ Ανώτερης Εκπαίδευσης 2019 του οργανισμού «Universities UK International», που έγινε στο Imperial College του Λονδίνου, και είχε συνάντηση με τη γενική γραμματέα του Συνδέσμου Πανεπιστημίων της Κοινοπολιτείας**, ο οποίος εκπροσωπεί 513 πανεπιστήμια στις χώρες μέλη της Κοινοπολιτείας. Κατά τη διάρκεια της συνάντησης **συζητήθηκαν οι παράμετροι για άνοιγμα Γραφείου του συνδέσμου στην Κύπρο, το οποίο**, ας σημειωθεί, **έχει ήδη ανοίξει και αποτελεί το πρώτο Γραφείο του συνδέσμου εκτός Βρετανίας.**
* **Στο πλαίσιο επίσημης επίσκεψης του Προέδρου της Βουλής στην Ισπανία** τον Οκτώβριο του 2018, **πραγματοποιήθηκε** **επίσκεψη στο Νοσοκομείο Παίδων «Niño Jesús» στη Μαδρίτη**, όπου λειτουργεί πρότυπο σχολείο με ολοκληρωμένες, σύγχρονες και στοχευμένες υπηρεσίες εκπαίδευσης και φροντίδας στα παιδιά-ασθενείς. **Ως απόρροια της επίσκεψης αυτής προωθήθηκαν στην Κύπρο από τον Πρόεδρο της Βουλής το αμέσως επόμενο διάστημα επαφές με όλους τους εμπλεκόμενους φορείς, προκειμένου να αναβαθμιστούν, στα πρότυπα του νοσοκομείου «Niño Jesús», οι παρεχόμενες εκπαιδευτικές υπηρεσίες στο Μακάρειο Νοσοκομείο.**

**ΕΚΔΟΤΙΚΕΣ ΔΡΑΣΤΗΡΙΟΤΗΤΕΣ - ΣΥΝΕΔΡΙΑ, ΕΚΔΗΛΩΣΕΙΣ**

Κατά την απελθούσα σύνοδο κυκλοφόρησαν οι ακόλουθες εκδόσεις της Βουλής:

* **Πρακτικά του συνεδρίου «Τέταρτη Βιομηχανική Επανάσταση: Επιβαλλόμενες Δράσεις».** Το δεύτερο συνέδριο της Βουλής με θέμα τη Βιομηχανία 4 επικεντρώθηκε σε δράσεις που επιβάλλεται να αναληφθούν στον τόπο μας στους τομείς της οικονομίας, της υγείας, της εκπαίδευσης και του πολιτισμού. Σημειώνεται ότι ο παραγωγικός διάλογος που ξεκίνησε με το πρώτο συνέδριο το 2017 ολοκληρώθηκε με την πρόσφατη επιτυχή διοργάνωση του τρίτου συνεδρίου της Βουλής με θέμα «Τέταρτη Βιομηχανική Επανάσταση: Καινοτομία, Τεχνητή Νοημοσύνη και Ενσωμάτωση».
* **Δίγλωσση έκδοση «Κύπρος - Ινδία: Δυο χώρες ταξιδεύουν στα κύματα του Ινδικού και της Μεσογείου».** Κυκλοφόρησε με αφορμή την επίσημη επίσκεψη του Προέδρου της Δημοκρατίας της Ινδίας κ. Ram Nath Kovind στη Βουλή και περιλαμβάνει αποφθέγματα του μεγάλου Ινδού πολιτικού και φιλοσόφου Μαχάτμα Γκάντι, καθώς και αποσπάσματα των ειδικών συνεδριάσεων της Βουλής από τις επισκέψεις της Πρωθυπουργού της Ινδίας Ιντίρα Γκάντι το 1983 και του Προέδρου της Ινδίας Ramaswamy Vencataramam το 1988.
* **Δίγλωσσηέκδοση του Γραφείου του Προέδρου με τίτλο «Επενδύσεις στην Κύπρο: Πλεονεκτήματα και Διαδικασίες»,** η οποία αποσκοπεί στην ενημέρωση των ενδιαφερομένων για τις επενδύσεις στην Κύπρο και στην καθοδήγησή τους αναφορικά με τις διαδικασίες που επιβάλλεται να ακολουθήσουν.
* **Αναθεωρημένη κυκλοφορία της έκδοσης «Ενδέκατη Βουλευτική Περίοδος 2016-2021»,** που παρουσιάζει το προφίλ της Βουλής, την ταυτότητα και τα βασικά χαρακτηριστικά των μελών της.

Πέρα από τις εκδοτικές της δραστηριότητες, η Βουλή κατά την απελθούσα σύνοδο διοργάνωσε με επιτυχία και σημαντικό αριθμό εκδηλώσεων, όπως:

* εικαστικές και φωτογραφικές εκθέσεις με την ευκαιρία της Ημέρας των αγνοουμένων,
* πολυθεματικές εκθέσεις με θέμα τη Μικρασιατική Καταστροφή, τη Γενοκτονία των Ποντίων και την Αρμενική Γενοκτονία,
* **συνέδριο με θέμα** **«Προεδρική Δημοκρατία versus Προεδρευομένης Κοινοβουλευτικής Δημοκρατίας» (συνδιοργάνωση με το Ίδρυμα της Βουλής των Ελλήνων για τον Κοινοβουλευτισμό και τη Δημοκρατία), στο οποίο συμμετείχαν με εισαγωγικές ομιλίες οι Πρόεδροι της Κυπριακής Δημοκρατίας και της Ελληνικής Δημοκρατίας και με χαιρετισμούς ο Πρόεδρος της Βουλής των Αντιπροσώπων και ο Πρόεδρος της Βουλής των Ελλήνων**,
* τη θεατρική παράσταση-μαρτυρία «Τα τετράδια της Ανζέλ Κουρτιάν» για τη Γενοκτονία των Αρμενίων και τη Μικρασιατική Καταστροφή,
* διάλεξη με θέμα «Μηχανισμός των Αντικυθήρων: O πρώτος υπολογιστής στην ιστορία. Η λειτουργία, η χρησιμότητα, η κατασκευή και η ανακατασκευή του» και
* έκθεση φωτογραφίας με θέμα «Οι υγρότοποι της Κύπρου και η σημασία τους».

**ΕΡΕΥΝΕΣ, ΜΕΛΕΤΕΣ**

**Η πρόσφατη δραστηριοποίηση κατά το πρότυπο των Υπηρεσιών Έρευνας του Ευρωπαϊκού Κοινοβουλίου του Τομέα Ερευνών και Μελετών της Βουλής απέφερε κατά την απελθούσα σύνοδο ιδιαίτερους καρπούς.** Κατόπιν σχετικών αιτημάτων μελών του κοινοβουλίου εκπονήθηκαν έρευνες και μελέτες για θέματα που αφορούν, μεταξύ άλλων, τις νομοθετικές ρυθμίσεις ευρωπαϊκών κρατών αναφορικά με τους σκύλους βοηθείας, την παροχή χορηγιών προς τους γεωργούς για αντιχαλαζικά δίχτυα, την ποινικοποίηση της αγοράς σεξουαλικών υπηρεσιών, την αστική και ποινική ευθύνη των δημόσιων υπαλλήλων και των κρατικών αξιωματούχων, το καθεστώς λειτουργίας του θεσμού των Επιτρόπων Προστασίας των Δικαιωμάτων του Παιδιού, το καθεστώς εργοδότησης αλλοδαπών τρίτων χωρών στον τομέα της γεωργίας και της κτηνοτροφίας, καθώς και την παροχή κινήτρων στις επιχειρήσεις για προώθηση των γυναικών σε υψηλές θέσεις της ιεραρχίας τους.

**ΠΛΗΡΟΦΟΡΙΑΚΑ ΚΑΙ ΤΕΧΝΟΛΟΓΙΚΑ ΣΥΣΤΗΜΑΤΑ**

Όπως αναφέρεται και σε άλλα σημεία της σημερινής παρουσίασης, ένας από τους στόχους της προεδρίας μου είναι η **αναβάθμιση και η ενίσχυση των πληροφοριακών και τεχνολογικών συστημάτων της Βουλής.** Αυτό θα συντελέσει στην αύξηση της παραγωγικότητας, στη μείωση των δαπανών του κοινοβουλίου, καθώς και στην ενίσχυση της συμμετοχικής δημοκρατίας και της διαφάνειας. Εκτός από την τεχνολογική αναβάθμιση των εργασιών της ολομέλειας, συνεχίστηκε η ενίσχυση της ψηφιακής συλλογής της Βιβλιοθήκης της Βουλής με την ψηφιοποίηση επιπλέον βιβλίων, ολοκληρώθηκε η εγκατάσταση υποδομών, εξοπλισμού και τηλεφώνων στα γραφεία της νέας πτέρυγας του κτιρίου της Βουλής και κατακυρώθηκε προσφορά για την εξασφάλιση σύγχρονου Συστήματος Αποστενογράφησης Πρακτικών, το οποίο έχει πρόσφατα εγκατασταθεί.

**ΒΟΥΛΗ ΤΩΝ ΓΕΡΟΝΤΩΝ - ΚΥΠΡΙΑΚΗ ΠΑΙΔΟΒΟΥΛΗ - ΚΟΙΝΩΝΙΑ ΤΩΝ ΠΟΛΙΤΩΝ - ΒΟΥΛΗ ΤΩΝ ΝΕΩΝ ΑΝΤΙΠΡΟΣΩΠΩΝ**

**Κατά την απελθούσα σύνοδο συνήλθαν οι ειδικές ετήσιες σύνοδοι** της Βουλής των Γερόντων, της Κυπριακής Παιδοβουλής, της Κοινωνίας των Πολιτών και της Βουλής των Νέων Αντιπροσώπων.

* Τη σύνοδο της Βουλής των Γερόντων απασχόλησε το θέμα **«Προς μια κοινωνία για όλες τις ηλικίες»** και αυτή είχε πανηγυρικό χαρακτήρα με την ευκαιρία της **συμπλήρωσης είκοσι χρόνων από τη δημιουργία της**.
* Τη σύνοδο της Κυπριακής Παιδοβουλής απασχόλησε το θέμα **«Τρόποι επικοινωνίας και ανατροφοδότησης μεταξύ Κυπριακής Παιδοβουλής και Βουλής των Αντιπροσώπων».**
* Τη σύνοδο της Κοινωνίας των Πολιτών απασχόλησε το θέμα **«Ο εθελοντισμός σήμερα: Ρόλοι, ευθύνες, προοπτικές».**
* Πραγματοποιήθηκε επίσης **για τρίτη συνεχή χρονιά η Σύνοδος της Βουλής των Νέων Αντιπροσώπων**, με συνδιοργανωτές το Συμβούλιο Νεολαίας Κύπρου και το Cyprus Youth Diplomacy.

**ΦΑΚΕΛΟΣ ΤΗΣ ΚΥΠΡΟΥ**

Στο πλαίσιο των σχετικών πρωτοκόλλων που υπέγραψα με τον Πρόεδρο της Βουλής των Ελλήνων για εκπλήρωση της εξαγγελθείσας δέσμευσής μας όπως το υλικό του Φακέλου της Κύπρου για την τραγωδία του 1974 δοθεί στη δημοσιότητα, ώστε να τερματιστεί μια ιστορική εκκρεμότητα, **κατά την απελθούσα σύνοδο εκδόθηκαν οι πρώτοι οκτώ τόμοι του πολύτομου και πολύτιμου αυτού έργου**. **Το υλικό και των οκτώ τόμων έχει αναρτηθεί στην ιστοσελίδα της Βουλής**.

**ΕΚΣΥΓΧΡΟΝΙΣΜΟΣ - ΤΟ ΟΡΑΜΑ ΤΗΣ ΒΟΥΛΗΣ**

Ανταποκρινόμενη στις προκλήσεις και αυξημένες απαιτήσεις της σύγχρονης εποχής, η Βουλή έχει θέσει ως όραμά της τον περαιτέρω εκσυγχρονισμό του κοινοβουλίου, ώστε να καταστεί πιο αποτελεσματικό στην επιτέλεση του ρόλου του και να ενισχυθεί και αναβαθμιστεί ως ο κατεξοχήν δημοκρατικός πολιτειακός θεσμός.

Στην εκπλήρωση του στόχου αυτού θα συμβάλει τα μέγιστα **η οικονομική αυτονομία της Βουλής, χρονίζον αίτημα του νομοθετικού σώματος που ευοδώθηκε με σχετική τροποποίηση του συντάγματος που ψηφίστηκε κατά την απελθούσα σύνοδο.** Με την τροποποίηση αυτή κατοχυρώθηκε πλέον ο ρόλος της Βουλής εντός του πλαισίου της σαφέστατης διάκρισης εξουσιών και τέθηκε η βασική προϋπόθεση για τη γενικότερη ανεξαρτησία της.

Άλλες πρωτοβουλίες και δράσεις που έχουν αναπτυχθεί στο πλαίσιο της εκπλήρωσης του οράματός μας για εκσυγχρονισμό του κοινοβουλίου είναι και οι ακόλουθες:

**ΑΝΑΘΕΩΡΗΣΗ ΚΑΙ ΕΚΣΥΓΧΡΟΝΙΣΜΟΣ ΤΟΥ ΚΑΝΟΝΙΣΜΟΥ ΤΗΣ ΒΟΥΛΗΣ**

**Η σχετική συζήτηση συνεχίστηκε κατά την υπό επισκόπηση σύνοδο στην αρμόδια Ad Hoc επιτροπή, η οποία, και με τη συνδρομή των αρχηγών ή/και εκπροσώπων των κοινοβουλευτικών κομμάτων, κατέληξε στη χθεσινή απόφαση της ολομέλειας του σώματος με την οποία εγκρίθηκε αριθμός τροποποιήσεων στον κανονισμό**. Η τροποποίηση του Κανονισμού της Βουλής είμαστε βέβαιοι ότι θα βοηθήσει τα μέγιστα στην προσπάθεια για αποτελεσματικότερη και παραγωγικότερη λειτουργία τόσο των κοινοβουλευτικών επιτροπών και της ολομέλειας όσο και της Βουλής γενικότερα. Θα συμβάλει επίσης στην αποτελεσματική αντιμετώπιση ορισμένων στρεβλώσεων που παρατηρούνται, όπως για παράδειγμα η διαδικασία υποβολής τροπολογιών σε υπό ψήφιση σχέδια νόμου.

**ΚΩΔΙΚΑΣ ΔΕΟΝΤΟΛΟΓΙΑΣ ΤΩΝ ΒΟΥΛΕΥΤΩΝ-ΝΟΜΟΣ ΠΕΡΙ ΠΟΘΕΝ ΈΣΧΕΣ**

Στο πλαίσιο της συνεχούς προσπάθειάς της για προώθηση της διαφάνειας, η Βουλή έχει προχωρήσει στη σύνταξη κώδικα δεοντολογίας των βουλευτών. **Το κείμενο του κώδικα δεοντολογίας έχει σχεδόν ολοκληρωθεί και θα προωθηθεί για συζήτηση στην αρμόδια κοινοβουλευτική επιτροπή και ακολούθως για συζήτηση και έγκριση από την ολομέλεια της Βουλής.**

**Σημειώνεται ότι για το ζήτημα του πόθεν έσχες** και των διάφορων προβλημάτων και δυσλειτουργιών που έχουν εντοπιστεί στο όλο σύστημα **προωθείται η αξιολόγηση διάφορων εισηγήσεων που έχουν κατά καιρούς υποβληθεί, με στόχο τη θέσπιση νέου νομοθετικού πλαισίου.**

**ΔΗΜΙΟΥΡΓΙΑ ΕΝΟΣ ΝΕΟΥ ΘΕΣΜΟΥ, ΤΗΣ ΠΑΡΑΛΛΗΛΗΣ ΒΟΥΛΗΣ**

**Στόχος η ανάπτυξη διαδραστικής σχέσης με την κοινωνία και τους πολίτες, μέσω της οποίας θα ενισχυθεί η πολιτότητα, η συμμετοχική δημοκρατία, ο πλουραλισμός και η διαφάνεια.** Νυν και πρώην μέλη του σώματος, παραγωγικές δυνάμεις από όλα τα στρώματα της κοινωνίας, αλλά και ομάδες πολιτών και μεμονωμένα πρόσωπα σε ένα νέο συντεταγμένο πλαίσιο και μέσα από κοινές συνέργειες θα συμβάλουν στην πρόοδο και ανάπτυξη στο πολιτικο-οικονομικό, κοινωνικό και πολιτιστικό επίπεδο.

Η Παράλληλη Βουλή θα λειτουργήσει με τις πιο κάτω θεματικές:

* Βουλή για την Έρευνα, την Καινοτομία και την Ψηφιακή Διακυβέρνηση
* Βουλή για τον Πολιτισμό
* Βουλή για το Περιβάλλον, την Οικολογία-Αειφορία και την Υγεία
* Βουλή των Πολιτών
* Παιδοβουλή
* Βουλή των Νέων Αντιπροσώπων

**ΣΠΙΤΙ ΤΟΥ ΠΟΛΙΤΗ**

Τέλη του 2017 ζήτησα να παραχωρηθεί στο κυπριακό κοινοβούλιο η διατηρητέα, πλην όμως ετοιμόρροπη, οικία επί της οδού Ομήρου 38, απέναντι από το αρχαιολογικό Μουσείο στη Λευκωσία. Αφού έγιναν οι απαραίτητες εργασίες άρσης της επικινδυνότητας του κτιρίου, **στις αρχές του 2019 άρχισαν οι εργασίες επισκευής και αποκατάστασης της οικίας, οι οποίες θα ολοκληρωθούν στα τέλη του προσεχούς μήνα.** Στο ιστορικό αυτό κτίριο θα στεγαστεί το Σπίτι του Πολίτη, που θα ενισχύσει την προσπάθεια της Βουλής για ανάπτυξη μιας διαδραστικής σχέσης του κοινοβουλίου με τους πολίτες και την κοινωνία. **Ο χώρος θα είναι διασυνδεδεμένος ηλεκτρονικά με τη Βουλή και οι πολίτες που θα τον επισκέπτονται θα έχουν άμεση πρόσβαση σε όλα όσα αφορούν το κοινοβούλιο: τις εργασίες και το νομοθετικό του έργο, την ιστορία του, την ψηφιοποιημένη βιβλιοθήκη του. Εκεί θα φιλοξενούνται επίσης εκθέσεις, εκδηλώσεις και ημερίδες της Βουλής και θα εκτίθενται και θα διατίθενται στο κοινό οι εκδόσεις του κοινοβουλίου**.

Σημειώνεται σχετικά ότι κατά την επίσημη επίσκεψή της στην Κύπρο **η πρόεδρος της Διακοινοβουλευτικής Ένωσης κ. Gabriela Cuevas Barron εξήρε τις συγκεκριμένες πρωτοβουλίες, Παράλληλη Βουλή και Σπίτι του Πολίτη, τις οποίες, κατόπιν παράκλησής της, παρουσίασα στην πρόσφατη σύνοδο της Διακοινοβουλευτικής Ένωσης στο Βελιγράδι.**

**ΑΠΟΚΕΝΤΡΩΜΕΝΕΣ ΤΕΧΝΟΛΟΓΙΕΣ (BLOCKCHAIN)-ΕΘΝΙΚΗ ΣΤΡΑΤΗΓΙΚΗ ΓΙΑ ΤΗΝ ΚΥΠΡΟ**

**Σε συνέχεια των δύο συνεδρίων που διοργάνωσε η Βουλή το 2017 και το 2018 με θέμα την Τέταρτη Βιομηχανική Επανάσταση,** έπειτα από πρωτοβουλία του Προέδρου της Βουλής και σε συνεργασία με τον Πρόεδρο της Δημοκρατίας και τον Υπουργό Οικονομικών, συζητήθηκε στις 19 Ιουλίου 2018 η προοπτική ανάπτυξης της τεχνολογίας Blockchain στην Κύπρο, η οποία και τέθηκε στη συνέχεια σε έμπρακτη εφαρμογή. Συγκεκριμένα, με απόφαση του Υπουργικού Συμβουλίου συστάθηκε Ad Hoc Ομάδα Εργασίας για την Ανάπτυξη της Τεχνολογίας Blockchain με την εφαρμογή πιλοτικών έργων σε υπηρεσίες του κράτους, καθώς και με την εισαγωγή των απαραίτητων νομοθετικών ρυθμίσεων. **Στις 10 Δεκεμβρίου 2018 η Βουλή των Αντιπροσώπων και το Υπουργείο Οικονομικών πραγματοποίησαν σχετική συζήτηση στρογγυλής τραπέζης,** στην οποία παρουσιάστηκαν απόψεις σχετικά με τις επιδράσεις των νέων αυτών τεχνολογιών σε βασικούς τομείς της οικονομίας και της κοινωνίας. **Υλοποιώντας την απόφαση για δημιουργία δικτύου συνεργασίας των φορέων η Αd Ηoc ομάδα εργασίας προχώρησε στην εκπόνηση εθνικής στρατηγικής για τις Αποκεντρωμένες Τεχνολογίες, η οποία εγκρίθηκε από το Υπουργικό Συμβούλιο τον Ιούνιο του 2019.** Πρωταρχικός στόχος είναι η προώθηση των απαραίτητων ενεργειών, προκειμένου να καταστεί εφικτή η μετάβαση στις νέες τεχνολογίες και η αναγνώριση των κύριων εφαρμογών που θα μπορούσαν να υλοποιηθούν στα πλαίσια ενός χρονοδιαγράμματος δώδεκα έως δεκαοκτώ μηνών.

**ΠΟΛΙΤΙΚΗ ΣΥΣΤΗΜΑΤΟΣ ΔΙΑΧΕΙΡΙΣΗΣ ΠΟΙΟΤΗΤΑΣ - ΓΡΑΦΕΙΟ ΠΡΟΕΔΡΟΥ ΒΟΥΛΗΣ**

Το Γραφείο του Προέδρου της Βουλής εφαρμόζει από τον περασμένο Μάιο Σύστημα Διαχείρισης Ποιότητας, σύμφωνα με τις απαιτήσεις του διεθνούς προτύπου ISO 9001: 2015, και **τον Ιούλιο του 2019 εξασφάλισε και τη σχετική πιστοποίηση από την Κυπριακή Εταιρεία Πιστοποίησης.** Η όλη προσπάθεια αναφορικά με την εφαρμογή Πολιτικής Συστήματος Διαχείρισης Ποιότητας δεσμεύει τη διεύθυνση και όλο το προσωπικό του Γραφείου του Προέδρου της Βουλής των Αντιπροσώπων. **Μετά την επιτυχημένη εφαρμογή του συστήματος στο Γραφείο του Προέδρου της Βουλής θα προχωρήσουμε στην εφαρμογή του και σε άλλες υπηρεσίες του κοινοβουλίου**.

**ΕΝΑΡΞΗ ΤΟΥ ΠΡΟΓΡΑΜΜΑΤΟΣ «Η ΒΟΥΛΗ ΣΤΑ ΣΧΟΛΕΙΑ ΤΩΝ ΑΚΡΙΤΙΚΩΝ/ ΑΠΟΜΑΚΡΥΣΜΕΝΩΝ ΠΕΡΙΟΧΩΝ»**

Παρά το συνεχώς αυξανόμενο ενδιαφέρον που παρατηρείται τα τελευταία χρόνια για επισκέψεις/ξεναγήσεις μαθητών όλων των εκπαιδευτικών βαθμίδων στη Βουλή, έχει διαπιστωθεί ότι **η μεγάλη απόσταση ανάμεσα σε σχολεία ακριτικών ή/και απομακρυσμένων περιοχών και στο κτίριο της Βουλής καθιστά σχεδόν ανέφικτη την επιτόπου επίσκεψη και ενημέρωση των μαθητών αυτών των σχολείων.** Για το λόγο αυτό έχω εξαγγείλει την καθιέρωση του προγράμματος «Η Βουλή στα Σχολεία των Ακριτικών/ΑπομακρυσμένωνΠεριοχών». Στα πλαίσια του προγράμματος αυτού λειτουργοί της Βουλής θα μεταβαίνουν σε δημόσια σχολεία ακριτικών ή απομακρυσμένων περιοχών και θα δίνουν σύντομες διαλέξεις στους μαθητές για τον πολιτικό ρόλο και τις αρμοδιότητες του κυπριακού κοινοβουλίου. Στο πρόγραμμα θα συμμετέχουν πρώην και νυν βουλευτές. Κατά την απελθούσα σύνοδο έγινε όλη η σχετική έρευνα και προετοιμασία, καθώς και οι απαραίτητες διαβουλεύσεις με το Υπουργείο Παιδείας, Πολιτισμού, Αθλητισμού και Νεολαίας και είμαι στην ευχάριστη θέση να ανακοινώσω ότι **η έναρξη του προγράμματος θα πραγματοποιηθεί στα τέλη του προσεχούς μηνός. Στόχος οι μεγάλες χιλιομετρικές αποστάσεις να μην αποτελούν πλέον εμπόδιο στην ενημέρωση κανενός μαθητή σχετικά με τη νομοθετική εξουσία του τόπου του.**

**ΝΟΜΟΘΕΤΙΚΗ ΡΥΘΜΙΣΗ ΤΟΥ ΚΑΘΕΣΤΩΤΟΣ ΚΑΙ ΤΩΝ ΟΡΩΝ ΕΡΓΟΔΟΤΗΣΗΣ ΤΩΝ ΚΟΙΝΟΒΟΥΛΕΥΤΙΚΩΝ ΣΥΝΕΡΓΑΤΩΝ**

Αξίζει να σημειωθεί ότι η Βουλή προχώρησε και σε διευθέτηση μιας άλλης εκκρεμότητας θεσμοθετώντας κατά την απελθούσα σύνοδο το καθεστώς και τους όρους εργοδότησης των κοινοβουλευτικών συνεργατών, **θέμα το οποίο εκκρεμούσε από το 2001.**

**ΚΤΙΡΙΑΚΕΣ ΕΓΚΑΤΑΣΤΑΣΕΙΣ**

**Όσον αφορά** **το θέμα της ανέγερσης του νέου κτιρίου της Βουλής**, το έργο προκηρύχθηκε τον Μάρτιο του 2019, αλλά **οι προσφορές που υποβλήθηκαν ήταν πολύ πιο υψηλές από το προϋπολογισμένο ποσό,** **με αποτέλεσμα να ακυρωθεί η διαδικασία του διαγωνισμού, ο οποίος θα επαναπροκηρυχθεί**. Ωστόσο, **οι εργασίες απάμβλυνσης του στεγαστικού προβλήματος που αντιμετωπίζει το κοινοβούλιο και ενίσχυσης των μέτρων ασφαλείας του υφιστάμενου κτιρίου ολοκληρώθηκαν και η τριώροφη δυτική επέκταση παραδόθηκε τον περασμένο Ιούνιο στη Βουλή. Παράλληλα, ολοκληρώθηκαν πρόσφατα οι εργασίες αντικατάστασης του στεγάστρου του Αιθρίου** και τοποθέτησης αντιανεμικού παραπετάσματος.

Κυρίες και κύριοι,

**Στην τελεσφόρηση του έργου και των στόχων που έθεσε η Βουλή των Αντιπροσώπων σημαντικός ήταν ο ρόλος τόσο της εκτελεστικής εξουσίας όσο και των διάφορων συνεργαζόμενων ανεξάρτητων θεσμών, αρχών, οργανωμένων συνόλων και άλλων φορέων, προς τους οποίους εκφράζουμε τις θερμές μας ευχαριστίες.** Πλείστες ευχαριστίες αξίζουν δικαιωματικά και **στους συναδέλφους βουλευτές, οι οποίοι, με συνεπίκουρους τον Γενικό Διευθυντή, το προσωπικό της Βουλής και τους κοινοβουλευτικούς συνεργάτες,** συνένωσαν δημιουργικά τις προσπάθειές τους και κατά την υπό αναφορά σύνοδο, με μόνο γνώμονα την προώθηση των καλώς νοουμένων συμφερόντων της πατρίδας μας και του λαού της. **Ευχαριστίες εκφράζω επίσης στη Συντονίστρια και τους συνεργάτες του Γραφείου μου.** Οι οφειλόμενες ευχαριστίες εκφράζονται τέλος και για μία ακόμα φορά και στους **κοινοβουλευτικούς συντάκτες**, που συμβάλλουν στην έγκαιρη και έγκυρη ενημέρωση των πολιτών για τα κοινοβουλευτικά δρώμενα, καθώς και στην απαιτούμενη διαφάνεια.